หลังจากเสร็จธุระจากโรงพยาบาลสมุทรปราการ กำลังมุ่งหน้ากลับบ้านที่นนทบุรี เกิดความคิดว่ามาถึงนี่ทั้งที จะแบกความหิวกลับไปหาของกินแถวบ้านทำไม นี่ก็เย็นแล้วด้วย เลยเปิดแอพฯ wongnai หาร้านอาหารแนะนำสักหน่อย แล้วก็มาลงเอยที่ . ริมเขื่อน ซีฟู้ด"

แว้บแรกที่เห็นร้าน มองไม่ออกเลยว่าเป็นร้านร้านเดียว อารมณ์ประมาณตลาดโต้รุ่ง ที่มีโต๊ะตั้งรายรอบ อีกอย่างรถจอดเยอะ คนก็เยอะ แต่มารู้เอาทีหลังนั่นแหละว่านี่คือร้านเดียว จอดรถ หาโต๊ะนั่ง สั่งอาหาร ทำใจว่าต้องรอนานแน่ แต่ไม่ทันไรอาหารก็มาเสิร์ฟ ไวจริงๆ ให้คะแนนตรงนี้เลย

มากันสองคน สั่งไปแค่สามเมนู กลัวทานกันไม่หมด 

จานแรก ปลากระพงทอดน้ำปลา ปลาสด ทอดได้กรอบแบบที่เราสองคนชอบ แทะจนแทบไม่เหลือซาก

ถัดมาเป็น ส้มตำปลาดุกฟู จานนี้ไม่เคยทานที่ไหน อารมณ์ประมาณยำปลาดุกฟู แต่เปลี่ยนน้ำยำเป็นส้มตำที่เสิร์ฟแยกจานมา ปลาดุกทอดมาได้ฟู กรอบ อร่อย ส่วนส้มตำติดเปรี้ยวนำไปนิดนึง

จานสุดท้ายเป็น ต้มยำทะเลน้ำข้น เช่นเดิมประทับใจในความสด และมาแบบเต็มทะเล คือใส่เนื้อสัตว์ และเครื่องมาให้แบบจุใจ รสชาติถือว่าสอบผ่าน

สรุปแล้ว แนะนำร้านนี้ต่อครับ อาหารได้ไว รสชาติดี ราคาไม่แรง สองคนหมดไป 450 บาท